ועדת הכספים, כנסת 16, פרוטוקול מספר 293, 2005-12-07 09:15

יעקב ליצמן: הסעיף הבא בסדר היום הוא: המשבר ברשויות הדרוזיות והצ'רקסיות.

יעקב ליצמן: רבותי, לפני שאנו מתחילים את הדיון, אני מבין שהבעיה שלכם היא יומיומית.

יעקב ליצמן: מצאתי לנכון לקיים את הדיון משתי סיבות.

יעקב ליצמן: ראשית, במגזר הערבי העוני - שמענו זאת היום בדו"ח העוני – הוא קשה יותר.

יעקב ליצמן: לכן, עניין אי תשלום המשכורת הוא יותר חמור ממקומות אחרים.

יעקב ליצמן: שנית, אני סיכמתי כאן לפני שבועיים על רשות מסוימת - ואבקש ממר ערן פולק להסביר לי - ואתם הבטחתם לגמור את העניין הזה בהעברה.

יעקב ליצמן: היה חסר מיליון או חצי מיליון, וסיכמתי זאת.

יעקב ליצמן: עד אתמול בלילה לא עבר הכסף.

יעקב ליצמן: למה הוא לא עבר?

יעקב ליצמן: לא היו נציגים, פקידי האוצר איחרו ושלחתי אותם הביתה.

יעקב ליצמן: רק אחד היה והוא היה רפרנט של איכות הסביבה, ואת כל השאר שלחתי הביתה.

יעקב ליצמן: ערן פולק, תסביר בבקשה.

ערן פולק: במקרה הספציפי הזה, התקציב הועבר וגם אושר בוועדת הכספים.

יעקב ליצמן: מתי זה?

ערן פולק: התקציב הועבר לתקציב משרד הפנים.

יעקב ליצמן: כלומר, קובי שלום ישֵן.

ערן פולק: אני לא חושב.

ערן פולק: זה נתקל שם בעיקר בבעיות משפטיות.

ערן פולק: אנו מנסים לפתור את זה.

יעקב ליצמן: מה זה יכול להיות?

יונתן בורוביץ: אני מבין שאתם מדברים על טירת הכרמל, רשויות מאוחדות.

יונתן בורוביץ: המשרד קבע קריטריונים להעברת הכסף לרשויות מאוחדות, והקריטריונים האלה צריכים לעבור את אישור היועץ המשפטי.

יעקב ליצמן: תסביר לי דבר אחד: איזה קריטריון צריך?

יעקב ליצמן: את הכסף שקיבלו לא קיבלו דווקא בגלל האיחוד, אלא מכיוון שכל רשות שמקבלת מענק שר או מענק זה או אחר.

יונתן בורוביץ: המענק, אליו כבודו מתכוון, היה מענק לרשויות מתאחדות, ותקן אותי אם אני טועה.

יונתן בורוביץ: זה סיוע מענק לרשויות מתאחדות, כאשר רשות גדולה קולטת רשות קטנה או ששתי רשויות מתאחדות.

יעקב ליצמן: יפֶה, על זה צריך קריטריון.

יעקב ליצמן: אבל לגבי מענק השר אין קריטריונים.

יעקב ליצמן: למה אי-אפשר לקחת את זה ולהעביר את זה למענק השר?

יעקב ליצמן: למה צריך קריטריון?

יעקב ליצמן: למה צריך לעכב כך שאנשים לא יוכלו לשלם משכורת?

יעקב ליצמן: אינני מכיר את תתי-הסעיפים, וזה גם לא מעניין אותי.

יעקב ליצמן: אבל, סיכמנו על כסף.

יעקב ליצמן: לאדם אין חשמל, יש ניתוק מים, ואני אפילו לא יודע את כל הצרות.

יעקב ליצמן: אני מדבר על נטו לעזור לאנשים במשכורת.

יעקב ליצמן: למה אי-אפשר?

יעקב ליצמן: נניח שאתה צודק שיש קריטריונים, ואני מסכים איתך, אבל אינני מסכים שאי-אפשר לגמור את הקריטריונים בתוך שבועיים.

יעקב ליצמן: נניח שצריך שבועיים, אבל למה אי-אפשר לשלם את הכסף הזה מייד מתוך סעיף אחר?

יעקב ליצמן: סיכמנו איך אפשר להעביר את זה, קח את זה ממענקי איזון.

נסים דהן: אפילו מאותו סעיף אפשר לתת על החשבון, וההתחשבנות הסופית תהיה כאשר יהיו קריטריונים.

נסים דהן: אבל, בינתיים, מזרימים, כדי שלאנשים האלה תהיה משכורת.

נסים דהן: כשזה אכפת, יש דרכים.

נסים דהן: הבעיה היא שלא אכפת.

יעקב ליצמן: האם אתה יודע לְמה זה גורם?

יעקב ליצמן: הטענה איננה אליך אלא למשרד.

יעקב ליצמן: כוועדת כספים, עם כל הכבוד, נהייתי כאן כונס נכסים של המדינה.

יעקב ליצמן: כל יום מישהו אחר לא מקבל משכורת, ואני צריך לקיים דיון ולאסוף את הוועדה, ואחר כך יכתבו את זה ב"הארץ".

יעקב ליצמן: סבר פלוצקר יכתוב שוועדת הכספים מתעסקת עם כל מיני דברים כאילו - רבותי, יש לי מה לעשות כאן.

יעקב ליצמן: יש לי המון חוקים והמון דברים לדון בהם, אבל אינני יכול להתעסק עם כלום, כי אין משכורת לאנשים.

יעקב ליצמן: האם אתה רוצה שאעבור על זה לסדר היום?

יעקב ליצמן: אין לי אפילו עם מי לדבר.

יעקב ליצמן: שמישהו יגיד לי מי אחראי.

יעקב ליצמן: האם אתה אחראי כרגע?

יעקב ליצמן: לא.

יעקב ליצמן: אתה באת בתור פקק.

יעקב ליצמן: אתה לא - - -

יונתן בורוביץ: אתה צודק.

יונתן בורוביץ: הנושא הזה תקוע, ואינני מתבייש להגיד, בין מנכ"ל המשרד לחשב וליועץ המשפטי.

יונתן בורוביץ: הם לא מצליחים לפתור את זה.

יונתן בורוביץ: יש קריטריונים.

יעקב ליצמן: אני פונה אליך כאן.

יעקב ליצמן: עכשיו השעה 09:00 בבוקר.

יעקב ליצמן: האם עד השעה 12:00 בצהריים אתה יכול לבוא ולהגיד - ואני אומר זאת לכולכם ביחד, לשניכם – שיש פתרון?

יעקב ליצמן: רבותי, לא מעניין אותי מאיזה סעיף אתם רוצים להעביר את זה.

יעקב ליצמן: אני רוצה שתהיה משכורת לאנשים, ותעבירו את זה היום.

יעקב ליצמן: צריך לחכות לקריטריון שבועיים - למה?

יעקב ליצמן: אם שלושה שבועות יחכו, לא יהיה כבר תקציב ואי-אפשר יהיה להוציא כסף.

יעקב ליצמן: קופת המדינה נסגרת עוד שבועיים.

יעקב ליצמן: אז, מה תגידו לי?

יעקב ליצמן: שזה יעבור עד יוני הבא?

נאיף איברהים: אדוני, יתרה מזו, משרד הפנים משקר בקשר לקריטריונים.

יעקב ליצמן: אדוני, קודם כל, אני מגן על הפקיד.

יעקב ליצמן: הוא לא משקר.

נאיף איברהים: לא הוא.

יעקב ליצמן: הוא אומר לגבי הקריטריונים, ואני מכבד אותו וסומך עליו.

יעקב ליצמן: תאמין לי, שיש לי מספיק להגיד לפני כן.

יעקב ליצמן: אני מבקש תשובה.

יעקב ליצמן: אי אפשר כך.

יעקב ליצמן: יש קריטריון דה-הרטוך.

יעקב ליצמן: לבריאות דה-הרטוך, ולבריאות מני מזוז, אין לי שום בעיה, אבל למה לעכב את המשכורת?

יעקב ליצמן: תעבירו את זה דרך מענק איזון או דרך מענק שר או איך שזה נקרא.

יעקב ליצמן: שכחתי את שמו.

יעקב ליצמן: יש דברים שלא צריך קריטריונים.

יעקב ליצמן: האם אנו דיברנו על השאלה מאיפה להעביר לו כסף?

יעקב ליצמן: אמרנו: תעבירו כסף, כדי שיקנו לחם.

נסים דהן: גם כאשר קריטריונים מתעכבים, נותנים על החשבון 25% ונותנים משהו על-פי החוק הקיים היום.

נסים דהן: היום, אפשר לתת 25% כמקדמה.

נסים דהן: אבל, שיתנו משהו.

יעקב ליצמן: אני רוצה לשאול אותך יותר מזה: כמה זמן צריך בשביל להחליט על קריטריון?

יעקב ליצמן: אנחנו ישבנו לפני שבועיים בדיוק.

דובר: כשלושה שבועות.

יעקב ליצמן: לא.

יעקב ליצמן: רבותי, כשישבתי אתכם כאן בחדר אצלי, זה היה ביום רביעי, היום עברו בדיוק שבועיים.

יעקב ליצמן: אני שואל: כמה זמן צריך כדי להכין קריטריונים?

יעקב ליצמן: האם שבועיים צריך לקחת כדי להכין קריטריון?

מוחמד ברכה: חבר הכנסת נהרי הפנה את תשומת לבי לעובדה מעניינת מאד, והיא שבין חברי-הכנסת רק נציגי המגזרים החלשים והדפוקים נמצאים פה.

מוחמד ברכה: אחרים אפילו לא טורחים להגיע.

מוחמד ברכה: זה ממש מביש.

יעקב ליצמן: קודם כל, אני חושב שיבואו עוד.

יעקב ליצמן: חבר-הכנסת מוחמד ברכה, ביקשו ממני אתמול לקיים את הדיון הזה בשעה 14:00 אחר-הצהריים, ואמרתי שבשעה 14:00 בצהריים אדם אחד לא יהיה ולכן סירבתי.

משולם נהרי: אתה רואה שכאשר יש פנייה תקציבית, נציגי האוצר באו וגמרו.

משולם נהרי: כשלא היתה פנייה תקציבית - הלכו הביתה.

מוחמד ברכה: בואו ונשמע את נציג הרשויות.

יעקב ליצמן: אדוני, כן, עכשיו.

מאלכ בדר: אני מאלכ בדר, ראש המועצה המקומית בחורפיש, ואני יושב-ראש פורום הרשויות הדרוזיות והצ'רקסיות.

מאלכ בדר: ברצוני להודות על קיום הישיבה הזאת ולמי שיזם אותה, וגם לך, אדוני היושב-ראש, על כך שקיימת את הדיון בפרק זמן כל כך קצר.

יעקב ליצמן: אני חייב להגיד לפרוטוקול שפנו אלי חברי-הכנסת מוחמד ברכה, איוב קרא, גלעד ארדן בכתב.

יעקב ליצמן: פנה אלי עוד מישהו, שאינני זוכר מיהו.

מאלכ בדר: אני גם מודה לכל אלה שיזמו וביקשו לקיים את הדיון.

מאלכ בדר: אדוני היושב-ראש, המצב ברשויות הדרוזיות והצ'רקסיות יותר לא סובל שום דחייה של חצי דקה כדי לפתור את המשבר הזה.

מאלכ בדר: המצב הוא על סף קריסה טוטאלית.

מאלכ בדר: הרשויות, בחלקן הגדול, לא משלמות משכורות לעובדים.

מאלכ בדר: ישנן רשויות שכבר 4 ו-5 חודשים לא שילמו שכר לעובדים.

מאלכ בדר: ישנם יישובים שמנותקים ממים כבר שלושה שבועות ברציפות.

מאלכ בדר: היישוב ירכא למשל מנותק ממים כמעט חודש ימים, וזה בלתי אפשרי ובלתי הגיוני שהמצב הזה יימשך.

מאלכ בדר: חודש ימים ירכא מנותקת ממים.

מאלכ בדר: כל יום מחברים אותם ל-2-3 שעות, וזהו.

מאלכ בדר: היישוב שם בלי מים חודש ימים.

מאלכ בדר: עובדים בירכא לא קיבלו שבעה חודשים משכורת.

מאלכ בדר: בחלק גדול מהיישובים- - -

מוחמד ברכה: דרך אגב, לפני שבועיים היה דיון בוועדת הפנים על ניתוקי מים, ופה זרקו כל מיני דברים לים והעניין ממשיך כפי שהיה.

יעקב ליצמן: היתה פעם הצעת חוק פרטית בנוגע לניתוק מים?

מוחמד ברכה: היה חוק שלי, והפילו אותו.

מאלכ בדר: אדוני היושב-ראש, המצב הוא שראשי הרשויות היום אינם מסוגלים לנהל רשויות מקומיות.

מאלכ בדר: אי-אפשר לנהל רשות מקומית כאשר תזרים המזומנים של הרשויות הוא בלתי אפשרי והמשבר הזה מכה בכל פינה.

מאלכ בדר: בעצם, אנו מדברים על יישובים חלשים מאד.

מאלכ בדר: לכולם ידוע שהמצב הסוציו-אקונומי של היישובים האלה נמוך מאד.

מאלכ בדר: המצב הכלכלי מאד קשה גם ברמת הפרט וגם ברמת הרשות, מפני שביישובים האלה אין מקורות פרנסה ואין אזורי תעשיה ונשים לא עובדות.

מאלכ בדר: ההכנסה הממוצעת לנפש נמוכה מאד, מפני שהבעלים הם המפרנסים היחידים.

מאלכ בדר: היישובים האלה הם יישובים עניים מאד.

מאלכ בדר: לדבר הזה יש השפעה גדולה מאד על כל רובדי החיים ביישובים האלה.

מאלכ בדר: אנו הפכנו, עם השנים - בגלל העובדה שהיישובים האלה הם חלשים כלכלית ואין לנו מקורות הכנסה עצמיים וכמעט 80% מתקציב הרשות המקומית הוא מכספים שמגיעים מהממשלה - להיות תלויים במענקי איזון.

מאלכ בדר: דרך התלות האבסולוטית הזאת במענקי האיזון הפכנו להיות בני ערובה בידי פקידים של משרד הפנים ובידי פקידים של משרד האוצר.

מאלכ בדר: אנו פשוט בני ערובה; מתי שרוצים מקצצים את מענקי האיזון, ומתי שרוצים מקצצים עוד מענקי איזון, ואנו תלויים במענקי האיזון האלה באופן אבסולוטי.

מאלכ בדר: הקיצוץ שהיה ב-2003 לעומת 2002, נמשך ב-2004.

מאלכ בדר: על אף שחלק מהקיצוץ הזה הוחזר בעקבות המאבק של השלטון המקומי, המצב שם עדיין קשה מאד, וסך כל כמות הכסף שעוברת לרשות איננה מאפשרת לראש הרשות- - -

יעקב ליצמן: האם היה דיון גם באחת הוועדות כאן, ועדת הפנים או ועדה אחרת, על המצב ברשויות הדרוזיות והצ'רקסיות?

יעקב ליצמן: מה היה הסיכום שם?

יעקב ליצמן: אני רוצה להתחיל אחרי מה שסוכם בדיון שם, אינני רוצה לחזור על הדברים ולהגיע לאותה המסקנה.

יעקב ליצמן: אני רוצה להתחיל משם והלאה.

מוחמד ברכה: יש הסכם מלפני שלושה חודשים.

איוב קרא: יש ועדת משנה בראשותי בתוך ועדת הכספים.

מאלכ בדר: אדוני היושב-ראש, אם תיתן לי, אסביר מה התפתח בחודשים האלה.

מאלכ בדר: כרגע אני מדבר בקווים כלליים על הנעשה ברשויות המקומיות, ועוד מעט אגע בנושא האקוטי ובמה שהתפתח בחודשים האחרונים.

מאלכ בדר: המצב של התלות שלנו במענקי האיזון גורם לכך שאנחנו בעצם לא יכולים היום לתפקד עם כמות הכסף שזורמת היום ברשויות.

מאלכ בדר: יותר חמור, וזה דבר בלתי נתפס, הוא שמענקי האיזון לא שווים.

מאלכ בדר: כלומר, גם ברשויות החלשות שבעצם תלויות באופן אבסולוטי במענקי האיזון - גם שם מענק האיזון לא שווה.

מאלכ בדר: גם אחרי ההחלטה של השר ושל משרד הפנים בשנה האחרונה להשוות את מענק האיזון למגזר הדרוזי, אנו הגענו לכמעט 80% שויון ועדיין לא ל-100% שוויון.

מאלכ בדר: אינני מבין למה צריך לקחת 56 שנים כדי שהמגזר הדרוזי יהיה שווה במענקי האיזון.

יעקב ליצמן: אתה טוען שמה שכולם מקבלים אתה לא מקבל.

מוחמד ברכה: בפירוש, לא.

מאלכ בדר: נוסחת גדיש, שמדברת על מענק האיזון, ההגיון המינימלי ביותר אומר שלרשויות החלשות צריך להעביר יותר כסף מאשר לרשויות החזקות.

מאלכ בדר: המצב הוא הפוך.

מוחמד ברכה: הרי זו התכלית של הדבר שנקרא: מענק איזון.

מאלכ בדר: אדוני, הנקודה החשובה היא שכל ראשי הרשויות המכהנים בכל הרשויות הדרוזיות והצ'רקסיות נבחרו בבחירות האחרונות החל מאוקטובר 2003, וכולם קיבלו ירושות קשות מאד - גרעונות אדירים, ורשויות מרוסקות לחלוטין.

מאלכ בדר: היו בחירות.

מאלכ בדר: כל ראשי הרשויות התחלפו.

מאלכ בדר: יש ראשי רשויות חדשים.

מאלכ בדר: היתה לנו ציפייה שתוך חודש משרד הפנים קורא לכולם, לראשי הרשויות החדשים, ואומר איך מבריאים את הרשות.

יעקב ליצמן: מי היה שר הפנים ב-2003?

מאלכ בדר: אברהם פורז.

יעקב ליצמן: עכשיו הוא לא יעבור את אחוז החסימה, אז לפחות שיזכירו אותו.

מאלכ בדר: אדוני היושב-ראש, ציפינו שבתוך פרק זמן קצר משרד הפנים יגלה אחריות ויבוא לרשויות ויאמר: בואו ונראה איך אנו מצילים את הרשויות.

מאלכ בדר: משרד הפנים התחיל לדבר איתנו על הבראת הרשויות רק בסביבות חודש מאי 2004, כלומר חצי שנה אחרי הבחירות משרד הפנים היה מוכן בכלל לשבת איתנו.

מאלכ בדר: בחצי השנה הזאת הנזק גדל, וכל יום שעבר הנזק היה הרבה יותר גדול והמשבר היה יותר עמוק.

מאלכ בדר: מי כמוכם, חברי ועדת הכספים, יודע שכל יום שעובר הנזק יותר גדול לרשות המקומית.

מאלכ בדר: אז, בחצי שנה הראשונה לא דיברו איתנו.

יעקב ליצמן: אתה מייצג את כולם.

יעקב ליצמן: שמישהו יגיד לי, קודם כל, כמה חודשים לא שילמו משכורת.

מאלכ בדר: זה שונה מרשות לרשות.

מאלכ בדר: יש רשויות - שבעה חודשים, ויש רשויות - שלושה חודשים.

איוב קרא: 3-8 חודשים, תלוי איזו רשות.

איוב קרא: העיר המאוחדת, עיר כרמל - שלושה חודשים.

איוב קרא: ירכא - שמונה חודשים.

יעקב ליצמן: בואו נחזור קודם למשרד הפנים.

מאלכ בדר: אני רוצה לתת פה את התמונה בכללותה.

מאלכ בדר: התחלתי להגיד שלמשרד הפנים לקח הרבה חודשים עד שהוא התחיל לדבר עם הרשויות.

מאלכ בדר: אחרי זה היה מאבק של השלטון המקומי.

מאלכ בדר: הכתיבו לנו תוכניות הבראה בלתי ישימות.

מאלכ בדר: היום, כל ילד יודע, וכל מתחיל ללמוד כלכלה יודע- - -

יעקב ליצמן: אבל, חתמתם.

מאלכ בדר: חתמנו.

איוב קרא: כולם חתמו.

יעקב ליצמן: חתמת.

יעקב ליצמן: האם את מה שחתמת עליו אתם מקיימים?

מאלכ בדר: כל רשות מקומית התחייבה על תוכנית הבראה, והיא מקיימת את מה שהיא התחייבה.

מאלכ בדר: יש עיכובים שאינם- - -

יעקב ליצמן: מה זה עיכובים?

מאלכ בדר: תכף אסביר.

מאלכ בדר: כל מה שלא תלוי ברשויות המקומיות ובראשי הרשויות אני לא אחראי לו.

מאלכ בדר: זה שההסתדרות משכה את הרשויות כמעט חצי שנה עד החתימה, אז- -

יעקב ליצמן: אבל, משרד הפנים לא יתן כסף, אם הם לא מקיימים את מה שחתמו עליו.

יעקב ליצמן: זה ברור לך.

מאלכ בדר: אדוני, משא ומתן עם ההסתדרות חייבים לקיים?

מאלכ בדר: לכבד החלטות של בתי-משפט היינו צריכים לכבד?

מאלכ בדר: כשעובדים הלכו לבית-המשפט והוציאו צו על תנאי לעצור - -

יעקב ליצמן: מה שההסתדרות אומרת צריך לקיים; בית-משפט - לא בטוח.

יעקב ליצמן: כי ההסתדרות תשבית לך את זה, ובית-המשפט לא ישבית את זה.

איוב קרא: רוב ראשי הרשויות עמדו בתוכנית ההבראה כלשונה.

נאיף איברהים: אני ראש מועצת סג'ור.

נאיף איברהים: אני קיימתי את כל התנאים ואת כל הקריטריונים שלהם אחד לאחד ואפילו מעבר לזה.

יעקב ליצמן: כמה חודשים אתה לא שילמת משכורות?

נאיף איברהים: שילמתי את כל המשכורות.

נאיף איברהים: שילמתי את המשכורות לא בדרך שמקובל במשרד הפנים אלא על חשבון דברים אחרים.

נאיף איברהים: אני אומר פה, שסג'ור קיימה כל דבר שחתמה עליו ומעבר לזה: פיטורים, קיצוצים, חסכון, וכל התנאים בגביית ארנונה ובגביית מים.

נאיף איברהים: אני קיימתי את הכל.

נאיף איברהים: מגיע לי היום ממשרד הפנים 7.972 מליוני שקל שמעכבים לי אותם ואומרים לי שאני ערב לכל מדינת ישראל.

נאיף איברהים: הרשות הקטנה הזאת ערבה לכל מדינת ישראל.

נאיף איברהים: ריבונו של עולם, איך זה יכול להיות?

נאיף איברהים: זרקו לי רימון על הבית, על חדר השינה, ושרפו לי את הלשכה.

נאיף איברהים: הייתי אדם מכובד, ויש לי הרבה קרובים וחברים, והיום אני אדם מנוכר ואף אחד לא מסתכל לכיווני, כי אני חייב לנתק את המים לכולם כדי לגבות ולעמוד בתנאים שלהם ואני צריך לעקל להם את הכספים בבנקים ומשכורות של שוטרים במקום שיביאו הביתה.

נאיף איברהים: את כל זה עשיתי.

נאיף איברהים: ריתכתי קווי מים.

נאיף איברהים: כל הרשויות יודעות, וגם חברי כנסת יודעים שאני ריתכתי קווי מים לתושבים על מנת לחייבם לשלם.

נאיף איברהים: עשיתי את כל הדברים הטובים האלה נגד התושבים שלי.

יעקב ליצמן: כמה, לדעתך, חייב לך משרד הפנים?

נאיף איברהים: 7.

נאיף איברהים: 972 מליוני שקל.

נאיף איברהים: הוא חייב לי כדין.

מאלכ בדר: יש פה דבר שמטעה.

מאלכ בדר: 7 מליוני שקל משרד הפנים חייב לו במסגרת אותן תוכניות הבראה בלתי ישימות שצריך לעדכן אותן.

יעקב ליצמן: אני רוצה להבין.

יעקב ליצמן: שאלתי אותך ואמרת שזה 7.9 מליוני שקל.

יעקב ליצמן: אתה אמרת שאתה מקיים את כל הדברים.

נאיף איברהים: הכל.

יעקב ליצמן: שילמת משכורות, ואתה חייב לספקים.

יעקב ליצמן: אדוני, נציג משרד הפנים, בבקשה.

יונתן בורוביץ: קודם כל, ברור לי למה אני יוצא פה שקרן- - -

יעקב ליצמן: זה נגמר.

יעקב ליצמן: אם זה נאמר, אני מוחק זאת מהפרוטוקול.

יונתן בורוביץ: דבר אחד אני כן יכול להגיד: אין רשות דרוזית או צ'רקסית שעומדת במאה אחוז בתוכניות ההבראה.

דובר: אני עומד במאה אחוז.

יעקב ליצמן: במה הוא לא עמד, למשל?

יונתן בורוביץ: אין לי כרגע את תוכנית ההבראה הספציפית שלו, ואינני יכול להגיד לכבודו באלו סעיפים הוא לא עומד.

יונתן בורוביץ: אני יודע שאין אף רשות דרוזית או צ'רקסית שעומדת במאה אחוז ביעדים שמציבה תוכנית ההבראה.

דובר: עיר הכרמל- - -

יונתן בורוביץ: משרד הפנים לא יחלק כסף בלנקו, צריך להשאיר איזשהו תמריץ על מנת להביא את הרשויות להבראה מלאה.

יונתן בורוביץ: מאלכ בדר ישב עם קובי שלום ועם אליאב מימון - שלא נמצאים כאן כרגע כי הם איבדו את מקום עבודתם; אני מאד מצטער על זה ותצטרכו להסתפק בי - וקבעו איתו אבני דרך ביצועיות, בניגוד לאבני דרך- -

מאלכ בדר: אדוני, ומי לא מקיים אותן?

מאלכ בדר: מי חזר בו מאבני-הבוחן האלה שתי דקות אחרי זה?

יעקב ליצמן: רבותיי, די.

יעקב ליצמן: אני אהיה כאן הבורר אם קיימו או לא.

יעקב ליצמן: אני רוצה את ההסכם ההבראה שחתמתם עליו, ואני רוצה לראות מה הוא לא קיים ולמה אתם לא - -

מוחמד ברכה: אדוני היושב-ראש, הופכים את תוכניות ההבראה למכשיר סחיטה.

מוחמד ברכה: כלומר, כל תקלה בעצם מבטלת את כל הזכויות של הרשויות, וזה לא ייתכן.

מאלכ בדר: וזאת, גם אם התקלה היא לא באשמתן.

מוחמד ברכה: אבל, גם אם זה באשמתן, זה לא יכול להיות שהמדינה מחפשת אליבי כדי להתחמק מהתחייבויות.

יעקב ליצמן: חבר-הכנסת מוחמד ברכה, אתה צודק.

יעקב ליצמן: אבל יש כאן בעיה אחת, ואינני יכול לתת יד לזה.

יעקב ליצמן: אם מישהו חתם - אני מודע לזה גם לגבי בני-ברק ודברים אחרים - אז יש בעיה.

יעקב ליצמן: אני עומד על זה שגם צריך לקיים.

יעקב ליצמן: אבל אינני מקבל אוטומטית שבמצב כזה שלא מקיימים את ההסכם.

יעקב ליצמן: אתן לך דוגמא שאינני מוכן לקבל, ואני יודע זאת מרשויות אחרות.

יעקב ליצמן: למשל, אתה דרשת מעיריית ירושלים קיצוץ תקציב ב-30%.

יעקב ליצמן: כלומר, הוא צריך להוריד 300 מיליון שקל - ואני אומר זאת פה תיאורטית - מהתקציב, וסיכמת איתו שהוא יוריד מים, חשמל וכו', ואינני יודע אלו סעיפים.

יעקב ליצמן: בא ראש העיר אחר כך ואומר: "הורדתי 35% אפילו, אבל לאו דווקא מהסעיפים שאתה דיברת עליהם".

יעקב ליצמן: במקרה כזה, אני עומד על כך שהוא קיים את ההסכם, כי זה לא העניין לצמצם דווקא מסעיפים מסוימים.

יעקב ליצמן: זה כמו שאנחנו עושים כאן כל יום העברות תקציביות מסעיף לסעיף.

יעקב ליצמן: ואתם אינכם נוהגים כך.

יעקב ליצמן: אני יודע מה שאני מדבר.

איוב קרא: הם לא נוהגים כך.

יעקב ליצמן: אינכם נוהגים כך.

יעקב ליצמן: אתם אומרים שהוא לא מקיים את ההסכם, ואתם אומרים- - -

דובר: האם שמת לב שנאמר: לא מקיימים את ההסכם במאה אחוז?

מאלכ בדר: שוכחים שמשרד הפנים- - -

יונתן בורוביץ: אין לי שום בעיה עם זה.

יונתן בורוביץ: רוצה לדבר על 80% מהתקציב של הרשות שמגיע ממשרד הפנים?

יונתן בורוביץ: בואו ונדבר על גביית הארנונה ברשויות.

מאלכ בדר: אני אדבר על זה.

מאלכ בדר: היושב ראש, ברשותך, ברצוני רק להבהיר שההפרה של ההסכם היתה למחרת חתימתו בידי משרד הפנים, ואסביר איך.

יעקב ליצמן: יונתן בורוביץ, אני רוצה שתגיב גם על מה שהוא אמר כרגע.

מאלכ בדר: יונתן בורוביץ, כנציג משרד הפנים, וכל הנוכחים, אני רוצה להגיד לכם שמשרד הפנים הפר את הסכם ההבראה למחרת היום שהוא חתם עליו, בכך שכל רשות מקומית שיושבת כאן על-פי הסדר ההבראה היתה צריכה לקבל למחרת היום הלוואות מהמדינה.

מאלכ בדר: משבר האשראי שנמשך שמונה חודשים, לא הרשויות אחראיות לו.

מאלכ בדר: אתם הפרתם את ההסכם למחרת יום החתימה.

מאלכ בדר: היושב-ראש וחברי הוועדה, החשוב ביותר הוא שלפני ארבעה חודשים החלטנו לצאת למאבק בגלל המצב הקשה.

מאלכ בדר: ישבנו עם פקידי האוצר בעקבות שיחה עם שר האוצר וישיבה עם שר האוצר, וקיבלנו מכתב מהיועץ האישי של שר האוצר: "אנו מבקשים שאתם תחזרו בכם ותבטלו את כל צעדי המחאה, ואנו מבטיחים שבתוך שלושה שבועות יועברו כספים לרשויות המקומיות, יעודכנו תוכניות ההבראה של הרשויות ויוזרמו כספים".

מאלכ בדר: מאז עברו חמישה חודשים.

מאלכ בדר: הסיפור הזה היה כבר ביולי.

מאלכ בדר: לפני שלושה חודשים יצאנו שוב למאבק והגענו לסיכום עם האוצר ועם משרד הפנים שמעדכנים את תוכניות ההבראה לכל הרשויות.

מאלכ בדר: כל ראש רשות קיבל מכתב, ובמכתב הזה כתוב כמה כסף הוא מקבל בגין עדכון תוכנית ההבראה והסיכום עם מנכ"ל האוצר היה שהכסף הזה ייקבע תזרים מזומנים שיאפשר לרשויות לתפקד.

מאלכ בדר: הסיכום הזה לא מכובד.

מאלכ בדר: לא אנשי משרד האוצר מכבדים אותו ולא אנשי משרד הפנים מכבדים אותו, הלכו למשרדים יום לאחר הסיכום הזה והתחילו לספר לנו סיפורים למה אי אפשר להעביר כסף מייד.

מאלכ בדר: אני דיברתי עם מנכ"ל משרד ראש הממשלה ועם מנכ"ל האוצר ואמרתי: אנו מוכנים להפסיק את הצעדים שלנו בתנאי שאתם תהיו ערוכים לכך שאתם מעבירים כסף באופן מיידי כחמצן ראשוני לרשויות כדי שיוכלו לתפקד.

מאלכ בדר: כך סוכם, ועל סמך זה הפסקנו את כל צעדי המחאה לפני שלושה חודשים.

מאלכ בדר: מאז שום דבר לא התפתח.

מאלכ בדר: אבני הבוחן, שמדבר עליהן יונתן, שסוכמו ביני לבין אליאב וקובי שלום, הן אבני בוחן ברורות מאד.

מאלכ בדר: הן דיברו על כך שאנו, על אף הכל, מוכנים לייצר אבן בוחן חדשה ונוספת שהיא בדמות הסדר נושים, ומול הסדר הנושים הזה כל רשות מקבלת כך וכך כסף.

מאלכ בדר: ישבנו בתל-אביב עם כל רשות ורשות.

מאלכ בדר: אתן לך כדוגמא את מועצת ג'וליס.

מאלכ בדר: בדיון הזה בתל-אביב סוכם שהוא יקבל בין 4 ל-5 מליוני שקלים באופן מיידי על חשבון כספי ההבראה, ואתה יכול להנהן בראשך.

מאלכ בדר: סוכם שהוא יקבל 4 עד 5 מליוני שקל - חביבי, אתה על כל דבר תגיד שזה לא סוכם.

מאלכ בדר: אני לא צריך להחתים אותך עם חותמת ועם טביעת אצבע.

ערן פולק: זה לא הסיכום.

מאלכ בדר: אדוני, והסיכום איתי?

ערן פולק: הסיכום איתך היה נכון.

מאלכ בדר: הסיכום איתי היה נכון?

מאלכ בדר: יפה מאד.

מאלכ בדר: ועם ג'וליס לא היה נכון?

מאלכ בדר: היה סיכום בין ראש המועצה לבין אליאב, שג'וליס מקבלת בין 4 -5 מליוני שקל בצורה מיידית.

יעקב ליצמן: האם אדוני מודע לזה שלמחרת ההסכם משרד הפנים ביטל את ההסכם.

יונתן בורוביץ: קודם כל, מה שאני ניסיתי ל- - -

יעקב ליצמן: אתה שם לב שהאוצר יושב בשקט ונותן לך להיאבק לבד.

ערן פולק: אם תפנה, נענה.

יעקב ליצמן: אני לא צריך לפנות, אתה צריך לתת צ'ק.

יונתן בורוביץ: אני רוצה לציין בפני הוועדה שמחר מתקיימת פגישה בין מנכ"ל משרד ראש הממשלה, מנכ"ל משרד האוצר ומנכ"ל משרד הפנים בנושא הזה.

מאלכ בדר: לאחר מה נקבעה הישיבה הזאת?

יעקב ליצמן: זה לא משנה, יש ישיבה.

יונתן בורוביץ: נקבעה ישיבה על מנת להביא לפתרון של הבעיה הזאת.

יונתן בורוביץ: כשאני אמרתי שהמשרד הסכים ליצור את אבני הדרך הביצועיות האלה, רציתי להראות שהמשרד מודע לבעיה ורוצה לפתור אותה.

יונתן בורוביץ: אין לו אינטרס להחזיק את ראשי הרשויות כבני ערובה.

יונתן בורוביץ: אתם כמובן הסכמתם.

יונתן בורוביץ: אבל, זאת הנקודה שאני ניסיתי להעביר - שהמשרד כן הולך לקראתכם.

מאלכ בדר: במה המשרד הולך לקראתי?

דובר: בשום דבר.

יעקב ליצמן: עכשיו נשמע את חברי הכנסת.

איוב קרא: היושב ראש, בעצם, אנו טוחנים מים.

איוב קרא: למעשה, כל מה שקורה היום ברשויות המקומיות צריך להדליק נורה אדומה, כי זו התנהגות ממשלת ישראל.

איוב קרא: משרד הפנים אומר "משרד האוצר", והאוצר אומר "משרד הפנים", ודרך אגב מודים בזה.

איוב קרא: ואחר כך מי יוצא שעיר לעזאזל?

איוב קרא: ראשי רשויות שבעצם קיבלו אולי ירושה הכי קשה.

איוב קרא: במקום לראות בהם מצילים של הרשויות שלהם - אני זוכר איך היו כל היישובים הללו כאשר נבחרו אותם ראשי רשויות שיושבים פה.

איוב קרא: במקום לבוא ולגבות אותם ולתת אפשרות שהאנשים הללו ישקמו את יישוביהם, הם משחקים בקטנות.

איוב קרא: אני יזמתי ועדת משנה של ועדת הכספים, וההמלצות שלה לא קויימו.

איוב קרא: לאחר מכן, יזמתי פגישה בין מנכ"ל האוצר ומשרד הפנים וכל משרדי הממשלה שהשתתפו בדיון בזמנו.

איוב קרא: נקבע, אפילו בכתוב - ותראה לו את המסמך - הפרשי תוכניות הבראה שצריך להעביר באופן מיידי, וזה לא הועבר.

איוב קרא: זה כתוב, אין פה ויכוח.

איוב קרא: זה כבר כמה חודשים טובים.

איוב קרא: כבר נקבע הסכום שצריך לחלק לרשויות, ולא מקיימים אותו.

איוב קרא: מדובר על 47 מיליון שקל, וזה עדכון תוכניות הבראה.

איוב קרא: זה עדכון שהוסכם עליו בין מנכ"ל האוצר לבין האחרים, וישבו עם כל הרשויות.

יעקב ליצמן: יש עדכון?

איוב קרא: יש עדכון, כלומר צריך כבר להוציא את הסכום הזה.

איוב קרא: בעצם, על זה הויכוח.

מאלכ בדר: דרך אגב, מנכ"ל האוצר אמר לי שלמחרת היום הכסף היה במשרד הפנים.

איוב קרא: וגם האוצר והחשב הכללי אומרים שהם הועברו למשרד הפנים.

מאלכ בדר: במשרד הפנים אומרים: "לא קיבלנו כסף".

איוב קרא: משרד הפנים אומר: לא.

איוב קרא: אוסקר אבו-ראזק מודה בויכוחים האלה, שפה מישהו לא דובר אמת.

איוב קרא: צריך פה את ההתערבות שלך, אדוני היושב-ראש.

יעקב ליצמן: עוד מעט אעשה את הבדיקה כאן.

מוחמד ברכה: אינני רוצה לייחס שקרים לפקיד זה או אחר, אבל מדיניות משרד הפנים בנויה על בסיס של שקרים והונאה.

מוחמד ברכה: אני אומר זאת בצער רב.

יעקב ליצמן: חבר-הכנסת מוחמד ברכה, אל תיקח את זה כפוליטיקה, כדי שלא יגידו לך את זה.

יעקב ליצמן: החטא היה של משרד הפנים בתחילת הממשלה, כששר האוצר נתניהו ויתר על המענק, וקיצצו להם בגדול.

יעקב ליצמן: אנו זוכרים זאת כאן.

יעקב ליצמן: צעקנו.

יעקב ליצמן: דרך אגב, אני יכול להגיד שידי לא שפכה את הדם הזה.

יעקב ליצמן: הצבעתי נגד.

יעקב ליצמן: אבל, שם התחיל החטא הזה.

מוחמד ברכה: היושב ראש, הסדר המשכורות נעשה בימי בנימין נתניהו ואמרו שעושים קופה מיוחדת.

מוחמד ברכה: זה לא היה מסכת של שקרים?

מוחמד ברכה: בנוסף לזה, מדובר לא על הסכם מלפני חמש שנים ועכשיו אנו בשלהי תוכנית החומש; אנו מדברים על הסכמים שהושגו לפני שלושה חודשים.

מוחמד ברכה: כלומר, הממשלה - וכאן אינני רוצה להיכנס בין הכסאות של משרד הפנים ומשרד האוצר, בשבילי כולם הממשלה, ובשביל הרשויות הם הממשלה, ואנו לא חייבים לשחק במטוטלת בין זה לבין זה - הם מגיעים להסכמים ולסיכומים, חותמים על דברים, ולמחרת היום הם מפרים זאת.

מוחמד ברכה: לכן, אנו לא עכשיו במצב של לזכור את הבעיה.

מוחמד ברכה: אני חושב שאנו צריכים לקבוע פה צעדים ממשיים על-פי הכוח שניתן לוועדת הכספים ולראות איך אנו יכולים להבטיח שתוך יום, יומיים, שלושה ימים או שבוע הדברים האלה יבואו על פתרונם ויעמדו בסיכומים.

יעקב ליצמן: אני אראה מה אני יכול לעשות.

מוחמד ברכה: אני תומך במה שאמרת בהתחלה שאתה תהיה בורר בעניין הזה.

מוחמד ברכה: אתה יושב-ראש ועדת הכספים, ואתה יכול לקבל על עצמך את הסמכות.

איוב קרא: בורר אוטומטי.

מוחמד ברכה: כן, באופן אוטומטי, ולבחון את הדברים.

מוחמד ברכה: אני חושב שאותם דפים שמביאים לכאן מדי פעם עם העברות תקציביות למשרדי הממשלה השונים, כולל משרד הפנים ומשרד האוצר, ובעיקר אז זה יהיה- - -

יעקב ליצמן: היום בבוקר עיכבנו והמשכנו- - -

מוחמד ברכה: כן, אבל יש לך טיעון פרוצדורלי שנציגי האוצר לא הגיעו.

מוחמד ברכה: גם אם יגיעו, צריך להקפיא את הדברים האלה ולראות איך פותרים זאת.

מוחמד ברכה: אם הם לא מטפלים בבעיות של אנשים - ועדת הכספים לא מטפלת בעניינים שלהם.

איוב קרא: היושב-ראש ליצמן, אני רוצה לעדכן אותך:

איוב קרא: לפני שבועיים העברנו בוועדת הכספים 4 מיליוני שקלים לעיר הכרמל.

איוב קרא: שבועיים, מה הבעיה כבר להעביר - - - ?

יעקב ליצמן: העברתי את זה.

יעקב ליצמן: חבר-הכנסת ארדן, אתה רוצה לומר משהו?

יעקב ליצמן: בבקשה.

גלעד ארדן: אינני רוצה להיכנס להיבטים המקצועיים, כי אני באמת מצטרף למה שאמרו חבריי שאתה תהיה הבורר בעניין הזה.

גלעד ארדן: אבל ברור שגם חבר-הכנסת איוב קרא וגם אני, ואני מדבר בשם כל נציגי הליכוד כאן, אין לנו שום בעיה לקבל החלטה - כדי להושיב את האוצר והפנים ביחד - שעד שזה לא ייפתר עכשיו, שום העברה תקציבית ושום דבר פה בוועדה יותר לא זז.

יעקב ליצמן: חבר-הכנסת גלעד ארדן, על אף שיש לי תדמית כזו של מי שמעכב מהר מאד העברות, אתה יודע- - -

גלעד ארדן: אבל, פה אנו דורשים ממך לעכב.

יעקב ליצמן: בכל אופן, טיפת אחריות גם יש.

גלעד ארדן: אם לממשלה אין אחריות, לנו אין יותר- - -

מוחמד ברכה: פה לא דורשים פתרון באוויר.

מוחמד ברכה: פה דורשים ליישם את מה שסוכם.

יעקב ליצמן: אני מעכב, ואני עיכבתי היום.

יעקב ליצמן: עד יום שני כבר עיכבתי עוד.

יעקב ליצמן: זה כבר שבוע ימים מעוכב.

יעקב ליצמן: יש עוד סיבות לזה.

יעקב ליצמן: יש עניין הכבאים ומועצות דתיות.

יעקב ליצמן: יש לי הרבה סיבות לעשות זאת.

יעקב ליצמן: אני אומר דבר אחד: צריך להבין שאם אנו מעכבים את אותם 57 או 54 מיליון שקל, במשרד הפנים, וזו ההעברה שמעוכבת כרגע, זה המון רשויות והמון כסף.

גלעד ארדן: השר לא מוכן להראות לנו לאלו רשויות הוא- - -

יעקב ליצמן: אופיר פינס-פז הלך הביתה, וקובי שלום הלך כרגע עם צחי הנגבי- - -

יעקב ליצמן: יעקב אגמון, בבקשה.

יעקב אגמון: אני רוצה לסתור באופן מוחלט את הדברים של יונתן בורוביץ.

יעקב אגמון: עצם העובדה שהם שלחו לכאן סיירת ולא המנכ"ל בעצמו מופיע פה בבעיה כל כך עמוקה, אומרת דרשני.

יעקב אגמון: הרשויות הדרוזיות עמדו באופן בסיסי בתוכניות הבראה.

יעקב אגמון: אני קובע זאת, משום שאני עוסק בזה יום יום.

דובר: באופן בסיסי.

יעקב אגמון: נכון, שימו לב: הם לא עמדו במאה אחוז - זאת קביעה צינית.

יעקב אגמון: מה זה נקרא "לא במאה אחוז"?

יעקב אגמון: שר הפנים הכיר בעובדה שיש צורך לבחון תוכניות הבראה ולסייע לרשויות שלא קידמו נושאים שלא היו תלויים בהן.

יעקב אגמון: אם למשל ההסתדרות לא משתפת פעולה ונגררים לבתי-דין, העיכוב בזמן יוצר נזק לרשות.

יעקב אגמון: אם רשות מקומית לא מקבלת הלוואה במשך שמונה חודשים כחלק מתוכנית ההבראה, אי-אפשר להאשים את הרשות.

יעקב אגמון: הגבייה עלתה באופן משמעותי ביותר ברשויות, בעשרות אחוזים ובמאות אחוזים.

מוחמד ברכה: וזאת, על אף התרחבות העוני.

יעקב אגמון: נכון, לא הגיעו ליעדים שהיו לא ריאליים.

יעקב אגמון: נחתם הסכם על רקע זה לפני שלושה חודשים.

יעקב אגמון: היושב-ראש וחברי-הכנסת, כדי לפתור את הבעיה, צריך על חשבון ה-40 מיליון שקל שסוכמו להזרים מיידית כדי לשלם שכר, והרשויות הדרוזיות יעמדו בכל אבני הדרך.

יעקב ליצמן: מה שאני צריך כאן להשלמת התמונה, ואני מניח שזה הויכוח הגדול כאן, הוא מספרים.

יעקב ליצמן: אתחיל במשרד האוצר.

יעקב ליצמן: כמה כסף חייבים להם?

ערן פולק: יש סיכום ברור.

ערן פולק: הסיכום שהיה עם הרשויות המקומיות הדרוזיות והצ'רקסיות היה - -

יעקב ליצמן: מתי היה הסיכום?

ערן פולק: לפני כשלושה חודשים.

ערן פולק: זה היה שדרוג- -

יעקב ליצמן: האם אז חתמו את ההסכם?

ערן פולק: לא היה הסכם.

ערן פולק: היה סיכום- -

יעקב ליצמן: האם אין הסכם חתום?

ערן פולק: היה סיכום בין לשכת- -

יעקב ליצמן: האם יש הסכם חתום?

ערן פולק: היה סיכום- - -

איוב קרא: נהיה פוליטיקאי.

איוב קרא: מה זה?

יעקב ליצמן: חבר-הכנסת איוב קרא, אני מבקש.

יעקב ליצמן: ערן פולק, האם היה הסכם חתום?

ערן פולק: לא היה הסכם חתום.

ערן פולק: היה סיכום דיון.

יעקב ליצמן: מר בורוביץ, האם היה הסכם חתום?

יעקב ליצמן: האם לך יש הסכם?

יונתן בורוביץ: לא שאני יודע.

יונתן בורוביץ: לי אין שום- - -

יעקב ליצמן: אין הסכם חתום.

מוחמד ברכה: תשאל את מאלכ שיושב לידך.

יעקב ליצמן: האם יש הסכם חתום?

מאלכ בדר: אדוני, לא.

מאלכ בדר: יש סיכום.

יעקב ליצמן: אין הסכם.

דובר: מה זה משנה?

דובר: יש סיכום.

מוחמד ברכה: סיכום זה הסכם.

יעקב ליצמן: אני מסכים.

יעקב ליצמן: שאלתי אם יש הסכם חתום.

דובר: אפילו שלחו זאת לרשויות.

יעקב ליצמן: יש סיכום.

איוב קרא: אדוני, קיבלו מכתב.

איוב קרא: כל ראש רשות קיבל מכתב.

איוב קרא: האם זה לא סיכום?

יעקב ליצמן: יש סיכום.

יעקב ליצמן: בדיוק מלפני שלושה חודשים.

ערן פולק: היה סיכום על שדרוג תוכניות ההבראה של הרשויות המקומיות הדרוזיות.

ערן פולק: דרך אגב, הסיכום הזה נעשה עוד לפני שבכלל דיברו על שדרוג תוכניות ההבראה לשאר הרשויות המקומיות בישראל.

ערן פולק: לגבי הרשויות הדרוזיות סיכמו על שדרוג תוכניות ההבראה שלושה חודשים לפני שבכלל התחילו לדבר על שאר הרשויות.

מאלכ בדר: מה זה משנה?

ערן פולק: היה סיכום- - -

יעקב ליצמן: לכן, אחרי שעשו את הסיכום הזה, למחרת זה נכון שמישהו ניסה לבטל את הסיכום?

ערן פולק: לא.

איוב קרא: פשוט לא התייחסו.

יעקב ליצמן: האם הסיכום קיים?

ערן פולק: הסיכום קיים.

יעקב ליצמן: כלומר, הוא מחייב לכולם.

ערן פולק: מסגרת תוכניות - - -

מוחמד ברכה: האם הוא בוצע, מבוצע או הולך להתבצע?

יעקב ליצמן: רבותי, עם כל הכבוד, זה שאתם תצעקו "כסף", מזה לא יהיה כסף.

יעקב ליצמן: האם מהסיכום הזה משהו בוצע בכסף?

יעקב ליצמן: האם שולם למשהו- - -

ערן פולק: אם אוכל להגיד שני משפטים רצוף, אני- - -

יעקב ליצמן: אתן לך.

יעקב ליצמן: רבותי, אף אחד לא יפריע לו עכשיו.

ערן פולק: בהתאם לסיכום של מנכ"ל משרד האוצר הוגדלה מסגרת תוכניות ההבראה לרשויות המקומיות הדרוזיות והצ'רקסיות ב-47 מיליון שקל.

ערן פולק: מרגע זה הכסף נכנס לתוך המסגרת של תוכנית ההבראה בהתאם ליעדים ואבני הדרך שנקבעים במשרד הפנים.

ערן פולק: הכסף נמצא במשרד הפנים, ואבני הדרך נקבעות על-ידי משרד הפנים.

ערן פולק: השונוּת של העמידה בהן בין הרשויות היא גדולה מאד.

ערן פולק: העמידה של חורפיש ושל סג'ור בתוכנית ההבראה לא דומה בכלל לעמידה של ירכא בתוכנית ההבראה.

יעקב ליצמן: והאם הם כן קיבלו כסף?

דובר: לא.

מאלכ בדר: לא אני ולא סג'ור.

יעקב ליצמן: מה שאתה עונה לי אני יודע.

יעקב ליצמן: עם כל הכבוד, אני שמעתי ממך קודם.

יעקב ליצמן: אני רוצה לשמוע את נציג משרד האוצר.

יעקב ליצמן: קודם טען מועצת סג'ור שהוא קיים את הכל.

יעקב ליצמן: האם הוא קיבל את הכסף?

ערן פולק: מה שסג'ור לא קיבלה זה הלוואות מהבנקים ולא מכסף של המדינה.

איוב קרא: זה 50% ממה שהוא צריך לקבל.

רן פולק: בעיית האשראי היא בעיה שאתה מכיר אותה טוב.

רן פולק: מנסים לטפל בה הרבה זמן - -

יעקב ליצמן: אבל, הבעיה של הלוואות הבנקים היא רק הרשויות הדרוזיות והצ'רקסיות או גם רשויות אחרות?

ערן פולק: לא.

ערן פולק: זו בעיה כוללת.

יעקב ליצמן: כלומר, זו בעיה של כולן, ואף אחד לא קיבל.

ערן פולק: פותרים זאת בחלקים.

יעקב ליצמן: למה הם לא קיבלו ואחרים כן קיבלו?

ערן פולק: את זה אתה צריך לשאול את הבנקים.

איוב קרא: היושב-ראש ליצמן, תן לראש מועצת סג'ור רק שיענה לו.

חיים אורון: האם אין רשויות דרוזיות שהבנקים כן נותנים להן?

ערן פולק: יש.

חיים אורון: הכסף של משרד הפנים, 47 מיליון שקל, כמה ממנו הועבר לרשויות מקומיות?

איוב קרא: שום דבר.

יעקב ליצמן: שום דבר - לא.

יעקב ליצמן: כי הוא קיבל- - -

מוחמד ברכה: הרב ליצמן, הפקידות הבכירה- - -

יעקב ליצמן: על השאלה שלי, שחבר-הכנסת אורון חוזר עליה, לא קיבלתי תשובה.

מוחמד ברכה: יש לי שאלה לפני זה: האם כל הפקידות הבכירה במשרד הפנים יודעת שהכסף הועבר?

מוחמד ברכה: אינני שואל סתם.

יונתן בורוביץ: אני לא יודע.

איוב קרא: מה אתה לא יודע?

איוב קרא: אוסקר אמר לי שעבר.

מאלכ בדר: הוא אמר שהוא לא עבר.

יעקב ליצמן: רבותי, לא לצעוק.

יעקב ליצמן: אם יצעקו, נסגור את הישיבה.

יעקב ליצמן: אי-אפשר כך.

דובר: אבל, היושב-ראש, אני חייב להעיר הערה.

יעקב ליצמן: לא.

יעקב ליצמן: זה חבל, כי אתה מזלזל.

דובר: זה זלזול מצד- - -

יעקב ליצמן: כרגע, אתה מקלקל את הכל.

יעקב ליצמן: רבותי, כולם לשבת.

דובר: בשם אדוני, אני מבקש מחלק מראשי הרשויות לצאת בחוץ.

דובר: אני מאד מבקש, כי יש לנו בשעה 10:00 הפגנה.

יעקב ליצמן: זה לא אכפת לי.

מאלכ בדר: ראשי הרשויות - שחלק ילך לשם.

יעקב ליצמן: רבותי, אני צריך כאן דיון מסודר, ואינני רוצה הפרעות.

יעקב ליצמן: האם הכסף הזה- - -

דובר: יד ימין לא יודעת מה שעושה שם יד שמאל.

יעקב ליצמן: חבר-הכנסת איוב קרא, תעשה לי טובה.

יעקב ליצמן: מר בורוביץ, האם הכסף עבר או לא עבר?

יונתן בורוביץ: אני לא יודע.

יעקב ליצמן: האם "אני לא יודע" זה אומר "לא"?

מוחמד ברכה: יונתן בורוביץ, האם אתה יכול לברר עכשיו אצל המנכ"ל בנפרד ואצל החשב של המשרד שלכם בנפרד?

יונתן בורוביץ: כן.

יונתן בורוביץ: האם אתה רוצה שאצא לברר?

מוחמד ברכה: אינני בטוח שתקבל תשובה אחידה.

איוב קרא: אדוני, האוצר אומר שזה עבר, ואתה אומר "לא יודע"?

יונתן בורוביץ: אני אומר שאני לא יודע.

יונתן בורוביץ: זה לא אומר שזה לא עבר.

מאלכ בדר: רבותי, מתוך ה-47 מיליון שקל האלה שקל אחד לא עבר, ועל זה אין ויכוח.

מאלכ בדר: תשאל את אוסקר אבו-ראזק ותשאל אצל החשב.

מוחמד ברכה: חלקים במשרד הפנים אומרים שהגיע, וחלקים אומרים שלא הגיע.

יעקב ליצמן: חבר הכנסת ברכה.

יעקב ליצמן: אני מבקש דבר אחד.

יעקב ליצמן: רבותי, אנו נסגור כרגע את הדיון, ואתם הולכים להפגנה.

יעקב ליצמן: בשעה 11:30 אני מבקש, על אף שיש מליאה, מכמה חברי כנסת לרדת לכאן, ואני אבקש מנציג האוצר, ערן פולק, שאני מכבד אותו והוא ישר, וגם משרד הפנים - שלא יחשבו כאן שאני מדבר נגד פקידים - אני מבקש משאול צמח להופיע כאן.

יעקב ליצמן: אני מבקש ממנהל הוועדה להזמין לכאן את אוסקר אבו-ראזק בשעה 11:30.

יעקב ליצמן: ואז, אני מבקש שני אנשים מהרשויות הדרוזיות והצ'רקסיות, לא יותר.

איוב קרא: בסדר.

איוב קרא: יבואו שניים.

יעקב ליצמן: לא משנה לי מי.

יעקב ליצמן: בשעה 11:30 כאן.

יעקב ליצמן: רבותי, תודה רבה.

יעקב ליצמן: (הישיבה נפסקה, ונתחדשה בשעה 11:30)

יעקב ליצמן: אני מתכבד לפתוח את הישיבה בנושא הרשויות הדרוזיות והצ'רקסיות.

יעקב ליצמן: בישיבה הבוקר היו כמה דברים שדורשים ליבון ובדיקה ומצאתי לנכון לעשות את זה ממקור ראשון.

יעקב ליצמן: הויכוח התחיל כאשר ראש העיר סג'ור, נאיף איברהים, שחתם על הסכם הבראה, טען שלדעתו קיים את ההסכם במלואו ולא קיבל את הכסף.

יעקב ליצמן: הויכוח היה אם קיבל את ההלוואות או לא כשזה חלק בלתי נפרד מהתוכנית שלו כי בלי זה הוא לא יכול להמשיך, והיו עוד אנשים שטענו שלא קבלו.

יעקב ליצמן: אחר כך הויכוח עבר לאוצר, אם הוא העביר את ה- 47 מיליון ש"ח למסגרת אם זה עבר למשרד הפנים או לא, גם על זה הייתה אי בהירות.

יעקב ליצמן: מה שמתברר הוא כך, אלה שעושים את תוכנית ההבראה חותכים, אני רוצה להזכיר למנכ"ל משרד הפנים, ואני אומר את זה פעם שנייה היום כי אני רוצה שישמעו את זה גם מהאוצר וגם מהפנים, כל תוכנית הבראה, לא משנה מהי כרגע, אם אתה רוצה לקצץ... קח עירייה אחת, אתה אומר לה שצריך לקצץ 30% מהתקציב שלה, אתה אומר שצריך לקצץ בחשמל ובולים, הוא בא אחרי תאריך היעד ואומר שקיצץ 30% במקום מבולים וחשמל ממים וסולר.

יעקב ליצמן: אני אומר שהוא קיים את ההסכם כדברו וכלשונו, זה לא משנה לך איך הוא עושה את זה, אתם מתנהגים לא נכון כאשר אתם אומרים שהוא לא קיים את ההסכם.

יעקב ליצמן: יש את אותו סיפור עם בני ברק ועוד רשויות, לא יכול להיות שאדם מקצץ את הסכום שאתם מבקשים אבל אם הוא בוחר מאיפה לקצץ אז זה לא בסדר.

יעקב ליצמן: זה חייב להיות ברור גם מטעם משרד הפנים, כל חברי הכנסת הסכימו בבוקר, שהוא קיים את ההסכם.

יעקב ליצמן: עכשיו אנחנו מדברים על דבר אחר, טען ראש עיר שקיים את ההסכם, בא פקיד למשרד וטוען שאין אף אחת מהרשויות הדרוזיות והצ'רקסיות שקיימו את ההסכם.

יעקב ליצמן: אני לא יודע אם יש אחד או אין אחד, אם חלק מהדברים תלוי בזה שאתם לא מבינים, אז הוא לא אשם.

יעקב ליצמן: אם הוא טוען שהוא קיים ואתם לא מבצעים את השלב הבא כי נניח שהבנק לא העביר לו, או נניח שהוא קיצץ בחודש הראשון 12% ובחודש השני הוא אמרו לקצץ עוד אבל הוא אמור גם לקבל ממשרד הפנים דרך הבנק כסף, אז משרד הפנים לא יכול להגיד שאם הבנק לא העביר לו אז הוא לא אשם תפנה לבנקים, זה חלק מהתוכנית שלכם.

יעקב ליצמן: עובדה שהבן אדם הזה לא קיבל את האשראי ואת ההטבות שהוא היה צריך לקבל.

יעקב ליצמן: זה מה ששמעתי היום.

אוסקר אבו ראזק: שתי רשויות לא היו יכולות לקבל אשראי.

יעקב ליצמן: אני לא מתערב אם הוא כן יכול או לא יכול אבל אל תגיד לו שהוא קיבל את הסכם ההבראה כי הוא לא קיבל כלום, גם לא חצי.

יעקב ליצמן: התוכנית הייתה תמורת הקיצוץ והגבייה בארנונה ועל כל הדברים שהוא צריך לעשות אתה חייב לתת לו איקס כסף תמורת זה, הכסף מורכב משני רכיבים, האחד מענק והשני הלוואה.

יעקב ליצמן: ברגע שהוא לא יכול לקבל את ההלוואה לא נתת לו כלום.

יעקב ליצמן: מה שקורה אחר כך הוא מתדרדר כי אחד תלוי בשני וזה לא רק ברשויות הדרוזיות והצ'רקסיות אלא זו דוגמא לכל הרשויות.

איוב קרא: יש רשויות שקבלו מענקים במקום ההלוואות, רק שתדע את זה.

יעקב ליצמן: מה שאתה אומר הוא שמי שהובטח לו למשל 10 מיליון ש"ח לרשות חצי מענק וחצי הלוואה, במקומות אחרים המרת את 5 המיליון של הבנק.

מאלכ בדר: את החלק הראשון הם קבלו במענק ואת החלק השני הם עדין לא קבלו.

יעקב ליצמן: הדבר שצריך לדון בו זה הצורך בהפגנות ואוהלים שזה לא מכובד.

יעקב ליצמן: בבוקר אמרתי לוועדה כאן שנהייתי כונס הנכסים של המדינה מפני שיום אחד אני מטפל במשכורת של הכבאים יום אחד של הרשויות יום אחד של המועצות הדתיות, יום אחד בפנסיה של ביקור חולים ויום אחד של התעשיות האלקטרוניות, כל יום משהו אחר.

יעקב ליצמן: הבעיה של הכבאים היא שהם לא מקבלים כסף, למה הרשויות לא מעבירות להם כסף?

יעקב ליצמן: כי הן לא מקבלות כסף וזה קשור אחד לשני.

יעקב ליצמן: אני לא מדבר על זה שבמכונות כיבוי האש אין אוויר.

יעקב ליצמן: לכן ברור שאם לא תעצרו את הגלגל הזה הוא ימשיך להתדרדר.

יעקב ליצמן: יש בוועדה כרגע פנייה של כ- 250 מיליון ש"ח על חשבון 2006.

יעקב ליצמן: אגב, זה חכם מאד שעשיתם את זה עכשיו כי הפעם הראשונה שהתקציב יהיה , זה יהיה ביוני, אז זה הוקדם בחוכמה.

יעקב ליצמן: למרות שתהיו חייבים לחלק את זה גם.

איוב קרא: אני רוצה לחדד את הדברים כי מחר יש ישיבה כללית.

איוב קרא: אני רוצה לדעת לגבי 47 מיליון ש"ח שהייתי בין היוזמים לקבלתם, של עדכוני תוכניות ההבראה.

איוב קרא: מדוע למרות שהכסף הועבר לאוצר, למה אתם לא מעבירים את זה לרשויות.

איוב קרא: זה בקנה וזה דבר שצריך להיות ברור מאליו.

איוב קרא: נקבעו הסכמות עם יוסי בכר ואני לא מבין מה הבעיה?

יעקב ליצמן: תתייחס בדבריך גם לדליית אל כרמל, אתמול העבירו להם מיליון, למה לא את הכול?

יעקב ליצמן: אוסקר אבו ראזק: אני רוצה להתחיל עם ה- 40 מיליון.

איוב קרא: 47 מיליון.

אוסקר אבו ראזק: אני יודע על 40 מיליון, שזה 20 מיליון הלוואות ו- 20 מיליון מענקים.

אוסקר אבו ראזק: המסלול שנקבע עם הנציגות היה מסלול תוכנית הבראה.

אוסקר אבו ראזק: כשאתה מקבל כסף במסגרת תוכנית הבראה אתה מקבל את זה בתחנות מסוימות, כל רבעון אתה צריך להגיש ולקבל ואין שום בעיה שהרשויות הדרוזיות יקבלו את 40 מיליון השקל במסגרת תוכניות ההבראה לפי תחנות.

אוסקר אבו ראזק: היום אני יכול לתת לאבוסנאן 440,000 ש"ח, לג'וליס 1.81 מיליון ש"ח, לעיר הכרמל 1.64 מיליון ש"ח, לחורפיש 546,000 ש"ח לכיסרא 315,000 ש"ח, ולסג'ור 2.450 מיליון ש"ח, אין לי בעיה, אבל הדרישה היא לקבל סכום יותר גדול.

אוסקר אבו ראזק: אני לא יכול במסלול של תוכניות ההבראה לתת סכום יותר גדול, אין לי אפשרות כזו.

איוב קרא: הויכוח הוא על התחנה.

מאלכ בדר: בעניין הזה דברנו כבר המון פעמים ואנחנו יודעים בדיוק איפה נקודת המחלוקת.

מאלכ בדר: יש תיאוריה מאד מצוינת שמדברת על תוכניות הבראה ותחנות, אני אומר שהסיכום שהיה לפני שלושה חודשים עם מנכ"ל האוצר בהשתתפות הפקידות הבכירה של משרד הפנים, היה שמעדכנים את תוכניות ההבראה ב- 47 מיליון ש"ח.

מאלכ בדר: סוכם גם עם מנכ"ל משרד האוצר שבתוך חודש ימים הוא יזמן אותנו לדיון נוסף על נושאים נוספים שנשארו במחלוקת, שנבין שה- 47 מיליון האלה לא כוללים את מועצת בית ז'אן שזה ישוב שמגיע לו עוד סכום לא קטן של כסף ומנכ"ל האוצר הבטיח שהוא מזמן אותנו לדיון בתוך חודש ומדברים על הנושאים שנשארו במחלוקת.

מאלכ בדר: הנושאים שנשארו במחלוקת הם הפרמטרים שנקבעו בתוכניות ההבראה המקוריות, שאנחנו לא מקבלים אותם.

מאלכ בדר: אנחנו טוענים שהם לא ישימים, אף כלכלן מתחיל לא יכול להגיד לך שאתה יכול לבוא לנושה שאתה חייב לו 2 מיליון ש"ח כבר שנים ועם הריבית וההצמדה והוצאות משפטיות החוב מגיע כבר ל-3 מיליון ש"ח.

מאלכ בדר: אתה בא ואומר לו שאתה מוכן לשלם לו סך הכול 1.5 מיליון מתוך ה-2 מיליון כי משרד הפנים הכתיב לי שאני צריך להוריד לנושים 20% או 30% מהקרן, איפה הריבית ואיפה ההצמדה.

מאלכ בדר: 90% מהנושים לא מסכימים לסידור הזה ואם הם מוכנים הם רוצים כסף מזומן ומאיפה יש לי כסף מזומן?

מאלכ בדר: תוכניות ההבראה שנקבעו במשרד הפנים, ושנקבעו עוד לפני שהמנכ"ל הנוכחי מכהן, הם תוכניות הבראה בלתי ישימות.

מאלכ בדר: על כן מנכ"ל האוצר זימן אותנו לדון גם בנושא גובה החוב המתגלגל, קבעו לנו חוב מתגלגל של 12.5%, אנחנו אמרנו שזה בלתי אפשרי לקבוע לרשויות חוב מתגלגל של 12.5%.

מאלכ בדר: אם אני מוריד את החוב המתגלגל הזה מ- 12.5% ל- 8% מדובר כאן בעוד 20-30 מיליון ש"ח לפחות.

מאלכ בדר: אם אנחנו מדברים על אי ההפחתה לנושים ואם אנחנו מבטלים את העניין של הנושים אז אנחנו מדברים על עוד כמה מיליונים.

מאלכ בדר: נתפסו כאן על הסכום של 47 מיליון ואני אומר על השולחן שצריך לדון גם בפרמטרים האחרים שהם בלתי ישימים.

מאלכ בדר: אני מסכים לצורך העניין הזה שכל כלכלן ממוצע יהיה בורר.

מאלכ בדר: יש את החוב המתגלגל ויש את הפרמטרים הנוספים, צריך להכיר בגירעונות סופיים.

מאלכ בדר: אחרי ויכוח רציני מאד מנכ"ל האוצר אומר שהם מוכנים היום להכיר רק 50% מהגירעונות הסופיים.

מאלכ בדר: מה עם היתר?

מאלכ בדר: נדון בזה יותר מאוחר יותר, תוך חודש נזמין אתכם לדון מהם הגירעונות הסופיים והגירעונות הזמניים.

מאלכ בדר: אדוני יושב ראש הוועדה, אני חושב שמנכ"ל משרד הפנים יסכים לזה לפחות ברמה האקדמאית התיאורטית, שאי אפשר לבוא לרשות שהחוב המצטבר שלה הוא 20 מיליון ש"ח ולהגיד לה שתסתדר עם 7 מיליון ש"ח.

מאלכ בדר: איפה הריבית?

מאלכ בדר: ההצמדה?

מאלכ בדר: ההוצאות הנוספות?

מאלכ בדר: העיקולים האלה שעולים כמה מאות עלפי ש"ח.

מאלכ בדר: המסגרת היחידה שמנהלת פעילות חינוך בלתי פורמאלי היא המתנ"סים, כולם בגירעונות ומשרד הפנים בכלל לא מוכן לדבר עליהם.

מאלכ בדר: בסופו של דבר המועצה המקומית צריכה לטפל גם במתנ"סים.

יעקב ליצמן: המתנ"סים שייכים לחינוך.

מאלכ בדר: מתנ"סים מבצעים פעילות חינוכית בלתי פורמאלית הרשות המקומית מתקצבת את המתנ"סים האלה והם נמצאים בגירעונות.

מאלכ בדר: אם אני רוצה שימשיך להתקיים המתנ"ס בישוב אני צריך לסייע בידיהם על מנת שיוכל להמשיך להתקיים.

מאלכ בדר: אם המתנ"ס שלי בגירעון של מיליון ש"ח אין לי מאיפה להביא לו ונגמרת הפעילות החינוכית הבלתי פורמאלית.

מאלכ בדר: יש פה הרבה נושאים שנשארו פתוחים.

יעקב ליצמן: מה אני צריך לעשות כדי שיהיו משכורות?

איוב קרא: ה- 47 מיליון האלה יעברו, אם הם לא יעברו יהיה פה בלגן.

איוב קרא: האוצר העביר אותם למשרד הפנים אין שום סיבה להעביר אותם, זו הייתה אגב יוזמה שלי.

אוסקר אבו ראזק: אתם הכנסת.

אוסקר אבו ראזק: אם תגידו לי ללכת על הראש, אני אלך, אני הרשות המבצעת.

אוסקר אבו ראזק: האוצר מעביר לי את הכסף אבל אני חייב להעביר את הכסף אך ורק במסלול של תוכניות ההבראה.

אוסקר אבו ראזק: בשנה שעברה בדוח מבקר המדינה היו מקרים שהעבירו כספים לא במסגרת תוכניות ההבראה ולא במסגרת התחנות ואנחנו קבלנו על הראש על זה.

אוסקר אבו ראזק: אני מסכים עם חברי מאלכ שרשות שאין לה אזור תעשייה ואין לה הכנסות עצמיות, 12.5% מתגלגל הוא מאד בעייתי.

יעקב ליצמן: אבל יש לך מספיק כלים, כמו למשל מענק השר.

אוסקר אבו ראזק: קודם כל מה- 150 מיליון ש"ח לא נותרה אגורה אחת.

אוסקר אבו ראזק: אני אומר לך באחריות שתשומת הלב השנה ניתנה מהאוצר לרשויות המקומיות.

איוב קרא: השאלה היא, עדכון תוכניות ההבראה נעשו, הם לא היו בסדר היום ועדכנו את זה.

איוב קרא: האוצר נתן את זה, אז למה משרד הפנים לא מעביר את זה?

אוסקר אבו ראזק: יש עובדות ויש מסקנות, אני אגיד מה המחלוקת.

אוסקר אבו ראזק: המחלוקת היא שמאלכ אומר אל תיתן לי את הכסף לפי התחנות, תקדים לי תשלומים.

אוסקר אבו ראזק: אני אומר שאני לא יכול במסגרת הסמכויות שיש לי להקדים תשלומים על חשבון תוכניות ההבראה וזו נקודת המחלוקת.

אוסקר אבו ראזק: אין משהו אחר.

יעקב ליצמן: מה זה משנה לו מאיפה אתה נותן?

יעקב ליצמן: תן לו את זה מסעיף אחר.

אוסקר אבו ראזק: אין לי.

יעקב ליצמן: יש ממענק השר.

אוסקר אבו ראזק: חילקנו כבר את מענק השר.

אוסקר אבו ראזק: תביא לי עוד 200 מיליון ש"ח ותאמין לי שאני אחלק אותם תוך יום.

אוסקר אבו ראזק: בוועדה עבר שהרשויות שסיימו את האיחוד יקבלו 20 מילון ש"ח.

אוסקר אבו ראזק: בנינו קריטריונים איך לחלק את ה- 20 מיליון ש"ח, בא היועץ המשפטי ואמר הקריטריונים האלה לא יכולים לעבור את בג"ץ בבקשה תעשו קריטריונים חדשים.

אוסקר אבו ראזק: מהבוקר, ובגלל זה לא הייתי בשעה 9:00, אני עובד על קריטריונים חדשים כדי שיעברו את היועץ המשפטי.

יעקב ליצמן: יש כסף לאיחוד רשויות.

יעקב ליצמן: אתה רואה שיש בעיה עם קריטריונים של רשות מסוימת, תיקח את זה, את הכסף יש לך, תעביר את זה למענק השר, אני מבטיח לך ששאול צמח יסכים לזה, ותיתן את זה בלי הקריטריונים, ממילא האוצר הסכים להעביר את הכסף הזה, וגם דליית אל כרמל הסכימה להוריד את זה.

אוסקר אבו ראזק: אני לא יכול ותאמינו לי שכל אחד במקומכם היה עושה כמוני.

אוסקר אבו ראזק: אני לא יכול לעשות את הדבר הזה לפני שאני ממצה את התהליך עד תומו.

יעקב ליצמן: שבועיים ימים לוקח עד שיהיו 4.5 מיליון ש"ח?

יעקב ליצמן: מה עושים שם במשרד המשפטים?

אוסקר אבו ראזק: ארבע ימים לוקח כדי לבנות קריטריונים, עוד ארבעה חמישה ימים עד שהיועץ המשפטי פוסל, כבר אנחנו בתשעה ימים.

יעקב ליצמן: יכול להיות שאני במקצוע הלא נכון אבל תתאר לעצמך שעל כל פנייה הייתי אומר ארבעה ימים לוקח ואחר כך ארבעה ימים לערער ואחר כך ארבעה ימיים התייעצות סיעתית, אתה יודע איך החיים היו נראים כאן?

יעקב ליצמן: קריטריונים אפשר לבנות תוך שעתיים.

איוב קרא: בגלל הקריטריונים האלה אנשים עצורים, תראה לאיזה מצב הם הגיעו כי אתם משחקים בהם.

אוסקר אבו ראזק: המנגנון לא בעייתי, ככה זה עובד.

יעקב ליצמן: זה פשוט לא סביר.

יעקב ליצמן: עובדה היא שמשרד החינוך ומשרד המשפטים לא גמרו את הקריטריונים מתחילת השנה.

אוסקר אבו ראזק: אני בניתי, לקח לי רק ארבעה ימים.

יעקב ליצמן: לא תשכנע אותי, דליית אל כרמל מחכה כבר שבועיים ימים כשיש את הכסף.

זיאד דאגש: יש דבר אחד שצריך להבין, כשישבנו עם המנכ"ל אוסקר הוא שאל אם משרד האוצר העביר את הכספים האלה בכלל לא ידעת מזה.

זיאד דאגש: שאלת אם משרד האוצר העביר את הכסף למשרד הפנים, מושכים אותנו כך כבר כמה חודשים לא יום ולא יומיים.

אוסקר אבו ראזק: אני יודע שה- 20 מיליון ש"ח אצלי.

זיאד דאגש: בישיבה שלנו עם הפקידות הבכירה שלך בתל-אביב סוכם על סכומים שיאפשרו לנשום לפחות.

זיאד דאגש: הוא מדבר על כמה ימים וכבר שלושה חודשים אנחנו לא יודעים איפה אנחנו נמצאים, מפקיד אחד לשני, לפני שלושה ימים ישבנו אתו בלשכה שלו ופתאום הוא מגלה לנו שהוא לא יודע אם העבירו את הכספים.

איוב קרא: האם הכסף הועבר או לא?

אוסקר אבו ראזק: הכסף נמצא במשרד הפנים הבעיה שאני לא יכול להוציא אותו.

מאלכ בדר: הסיפור הרבה יותר פשוט, משרד האוצר העמיד את המסגרת התקציבית לצורך עדכון תוכניות הבראה.

מאלכ בדר: משרד הפנים אומר שעל פי כל הכללים והפרמטרים הוא לא יכול להעביר כסף בלי תוכניות הבראה עם מדרגות נקודות אבני בוחן וכולי, רק אחרי מימוש אני מוכן להעביר את הכסף.

מאלכ בדר: אני אומר שהסיכום היה, ויש פרשנות ומחלוקת לגבי ההסכם, אבל אנחנו היינו כל כך ברורים, יצאנו להפגין ואיימנו בשביתות בגלל המצוקה, אמרנו שהפתרון שאתם מציעים חייב לכלול העברה מיידית של כסף.

מאלכ בדר: כולם אמרו לי חד וחלק, העברה מיידית של כסף, קרי, מקדמה על חשבון תוכניות ההבראה.

מאלכ בדר: הפתרון הוא מקדמה.

אוסקר אבו ראזק: לי יש בעיה.

אוסקר אבו ראזק: לא הייתי בסיכום בגלל זה אמרתי למאלכ בדרך, נעשה ישיבה שכולם יהיו נוכחים בה, שאף אחד לא יגיד אני אמרתי ככה ואני אמרתי ככה, מחר נשב, ואם מחר אומרים לי שיש סיכום עם מאלכ בדר שהוא מקבל את הכסף בלי התחנות - - -

איוב קרא: מי צריך להגיד את זה?

אוסקר אבו ראזק: צריך להגיד את זה מנכ"ל האוצר והחשב הכללי.

איוב קרא: מה עם העדכון של נסים בכר?

אוסקר אבו ראזק: זה צריך לצאת מתוכניות ההבראה, הכסף לא יכול לעבור דרך תוכניות ההבראה, גם מחר.

אוסקר אבו ראזק: אין אפשרות כזו, מבקר המדינה אומר שאסור.

אוסקר אבו ראזק: צריך מישהו שיוציא את הכסף מתוך תוכניות ההבראה.

מאלכ בדר: אם אומרים שהרשות חותמת מחר בבוקר על תוכנית הבראה, היא מקבלת באופן מיידי מקדמה וצריך ללכת לכל רשות ורשות ולבדוק, ועשינו את העבודה הזו לפני שבועיים באותו יום חמישי, ישבנו לפני כל רשות ואמרנו מה הצרכים המיידיים של הרשות, עשינו אבן בוחן כזו שאומרת שחורפיש ביקשה לקבל ארבעה מיליון ש"ח, ג'וליס אמרו 3 מיליון, יש להתייחס לסכום הזה כאוויר לנשימה, שהוא יהיה מקדמה על חשבון תוכניות ההבראה, אחרי זה אנחנו צריכים לשבת ולסגור את כל הדברים שנשארו פתוחים.

מאלכ בדר: אין מנוס מדיון בנושא החוב המתגלגל.

אוסקר אבו ראזק: אי אפשר לשלם מקדמה על חשבון תוכנית הבראה בתוכניות ההבראה.

אוסקר אבו ראזק: המסלול לא יכול להיות פה, יש 140 תוכניות הבראה, אי אפשר לתת לכם ועוד 127, זה לא ילך.

איוב קרא: טכנית אתה יכול לעשות את זה עם האוצר?

אוסקר אבו ראזק: בגלל זה אני הולך מחר להיפגש עם ארבעה מנכ"לים.

איוב קרא: זאת אומרת שטכנית אפשר לעשות את זה.

אוסקר אבו ראזק: אני לא יודע.

איוב קרא: מר צמח, תנסה להשכיל אותנו, מה אני אומר לאנשים בחוץ?

שאול צמח: אני חושב שמר אוסקר הבהיר את עצמו בצורה די ברורה, הוא צודק.

שאול צמח: יש תוכניות הבראה, במסגרת תוכניות ההבראה צריך לעמוד, וגם לא כל הרשויות אותו דבר, יש כאלה שכן עמדו ויש כאלה שפחות עמדו, צריך לשבת אחד אחד כי זה לא נכון לכלול את כולם ביחד.

שאול צמח: במסגרת מה שיש לו בתוכניות ההבראה הוא לא יכול להגיד שאת ה- 19 מיליון האלה הוא נותן בתור מקדמה כי אחרת אין משמעות לתוכנית ההבראה כי אם לא יעמדו אחר כך מה הוא יעשה?

שאול צמח: זה כלי.

שאול צמח: אנחנו לא מדברים על מענק איזון אנחנו מדברים על תוכניות הבראה של כל רשות ורשות לכן זה מסלול אחר.

שאול צמח: היה מסלול שני שדיבר על רשויות מתאחדות שממנו הייתה אמורה לקבל גם דליית אל כרמל ולא רק.

שאול צמח: שם זה לא במסגרת תוכניות ההבראה, ולא שייך ושם אפשר היה להעביר אם לא הייתה את הבעיה עם היועץ המשפטי ואני מקווה שהיא תיפטר.

איוב קרא: מתי היא תיפטר?

אוסקר אבו ראזק: אני רוצה לפתור אותה לפניך כי זה מאד מפריע לי.

אוסקר אבו ראזק: אני מקווה שעד מחר זה ייפתר.

איוב קרא: מה לגבי ה- 40 מיליון?

אוסקר אבו ראזק: אני עובד על זה מהבוקר.

איוב קרא: האם אפשר לפתור את הבעיה של ה- 40 מיליון עד מחר לישיבה?

שאול צמח: אני לא מניח שאת כל ה- 40 מיליון אפשר יהיה להעביר כמקדמה במסגרת תוכניות ההבראה, זה לא סביר.

מאלכ בדר: אני אומר שאם לא תפנימו שצריך לשנות את הפרמטרים וצריך להפחית את החוב המתגלגל ולבטל את הדרישה של הנושים, אי אפשר להבריא את הרשויות.

מאלכ בדר: אתה יודע מה קורה אצלי בישוב?

מאלכ בדר: אני אמור להיות מנותק ממים אם אני לא משלם מחר בבוקר 500,000 ש"ח למקורות.

מאלכ בדר: אני רשות, העליתי את אחוז הגבייה שלי בצורה משמעותית, קבלתי מענק מותנה ב- 2004, קבלתי מענק מותנה ב- 2005, עשיתי כל מה שצריך, פיטרתי עובדים רבתי עם כל העולם, אני שולח מעקלים לבתים, מה אתה רוצה שאני אעשה עוד?

מאלכ בדר: איך אני אתקיים ברשות כל כך חלשה ב- 12.5% חוב מתגלגל, אתה מתעקש ממני להוריד כסף לנושים 20% ואתה לא נותן לי מקדמה.

מאלכ בדר: אני לא אחראי על משבר האשראי ולא אני יצרתי אותו, אתם אחראים עליו, אתם הפרתם את תוכנית ההבראה למחרת היום שחתמם עליה בכך שיצרתם את משמר האשראי.

מאלכ בדר: אני הייתי צריך לקבל מתוכנית ההבראה המקורית שלי 2 מיליון ש"ח, קיבלתי את זה אחרי שנה, אני אחראי על זה?

שאול צמח: אני לא מאשים אותך אני רק אומר שהבעיה היא לא בעיה רק של הרשויות הדרוזיות.

מאלכ בדר: עזוב אותי מכולם, אני מדבר עכשיו על הרשויות הדרוזיות, אני לא נכנס לשיקולים שלך, אני רוצה שיהיו מים בברז בירכא מחר בבוקר ושהעובדים שלא קבלו שבעה חודשים משכורת יקבלו את המשכורת שלהם.

מאלכ בדר: תסתובב בישובים הדרוזים ותראה איך האשפה נערמת ולא בגלל שביתה אלא בגלל שקבלני האשפה לא מוכנים יותר לעבוד בלי כסף, ואתם נשארים עם האטימות הזו ועם הניירות ואתה כותב תוכנית הבראה עם 5,000 סעיפים ופה תקצץ 471,520 ואם קצצתי רק 471,519 לא עמדתי בתוכנית ההבראה?

מאלכ בדר: אני בן ערובה שלכם?

מאלכ בדר: קור הרוח שלכם מרגיז כשלאנשים אין להם כסף לאכול ואתם מדברים לי פה על תוכניות הבראה ופרמטרים.

מאלכ בדר: אתם חייבים לשנות את הדרישות להוריד את הנושים ולהקטין את החוב המתגלגל, מחר בבוקר, זה יוצר קופה נוספת מעבר לאותם 47 מיליון.

שאול צמח: אני רוצה להסביר שמי שקובע את תוכנית ההבראה ומי שהגיש אותה זו הרשות המקומית.

מאלכ בדר: לא אני קבעתי שצריך לקצץ 20%.

שאול צמח: אתם ביקשתם אותה.

מאלכ בדר: הכתיבו לי לקצץ 20%, חבר כנסת קרא ליווה אותי, אמר לי גדעון בר לב שאם אני לא חותם על תוכנית ההבראה הוא יפרסם הודעה לעיתונות שאומרת שבמועצה מקומית חורפיש העובדים לא מקבלים משכורת בגלל שראש המועצה מסרב לחתום על תוכנית ההבראה.

מאלכ בדר: על איזה תוכנית הבראה אני אמור לחתום, על תוכנית שכוללת פרמטרים שאני לא יכול לעמוד בהם ובא גדעון בר לב וחבר הכנסת קרא אמרו לי שאם אני רוצה לשלם משכורות לעובדים שלי אין לי מנוס אלא לחתום על תוכנית ההבראה כי זו הדרך היחידה שיש לקבל כסף לתשלום שכר לעובדים.

מאלכ בדר: אנסתם אותי עם תוכנית הבראה בלתי ישימה עם פרמטרים לא ישימים עם אקדח ברקה, ולמחרת היום לא נתתם לי הלוואה כמו שהתחייבתם, העליתי את החוזה על גביה, פיטרתי עובדים, אני מצמצם את הגירעון של הרשות בצורה כל כך משמעותית וכמוני רבים מראשי הרשויות.

זכי עמר: אני רוצה להגיד למאלכ וגם לזיאד, לאור המצב הנתון שבחוץ, אנחנו כעדה שמרחו אותה במשך כל השנים, למרות החלטות הממשלה השונות, לא הייתי במקום מאלכ או זיאד היום, לא הייתי דורש פחות ממחיקת כל החובות של המגזר הדרוזי כמו שנמחקו החובות של הקיבוצים.

זכי עמר: גרוש לא מעבר לזה.

איוב קרא: מחר יש ישיבה ואני יודע שלא תבואו לישיבה רק לשמוע, יש מצוקה קשה ביותר, אנשים שלא קבלו משכורות, אנשים קשי יום שאין להם מה לאכול, מה אתם מתכוונים לעשות מחר בישיבה?

איוב קרא: יש כוונה לפתור את הבעיה פעם אחת ולתמיד ואנחנו רוצים לדעת מה עושים.

איוב קרא: אני מציע שעד מחר תחשבו איך לפתור את הבעיה זה לא ייתכן לבוא ולתת סתם תשובות, אתם נותנים פה מספרים מניירת והאנשים בשטח אין להם מה לאכול, הילדים ברחוב לא לומדים ולא הולכים למכולת ככה הם חיים היום.

מאלכ בדר: לפעמים אני לא יודע מה לעשות, באים אלי שאני אאשר 500 ש"ח הסעה חריגה לילד נכה שחייב להיות עם דיאליזה ואין לי כסף לתת לו.

מאלכ בדר: אני אומר לאנשים שלי שיעשו הצעות מחיר על קילו עגבניות שהם קונים למועדונית, אני עושה הצעות מחיר לקניות הכי פשוטות גם של 50 ש"ח, לאן נגיע?

מאלכ בדר: אין אזורי תעשיה אין מקומות פרנסה אין עבודה, אין הכנסות עצמיות ואתה תוקע אותי עם מענק האיזון המחורבן הזה, וסליחה על הביטוי, וכל שנה אתה מקצץ לי אותו כמו שאתה רוצה, אני צריך להיות בן ערובה שלך לכל החיים?

מאלכ בדר: אני צריך אזורי תעשייה, מקומות פרנסה לאנשים, אני צריך להעלות את רמת הכלכלה, זה מה שצריך לעשות ראש רשות?

מאלכ בדר: ראש רשות להעלות את רמת החינוך וליצור אזורי תעסוקה על ידי הקמת אזורי תעשייה, ומה אתם מביאים אותנו להתעסק?

מאלכ בדר: בעוד חצי משכורת ורבע משכורת.

מאלכ בדר: קיבלתי רשות עם 14 חודשי פיגור של משכורת היום אני עומד עם חודש פיגור, מישהו נתן לי מחמאה, אמר שאני עושה עבודה יפה בואו נעזור לך להציל?

מאלכ בדר: ככל שאנחנו עובדים יותר קשה אתם תוקעים אותנו יותר ומקצצים לנו יותר.

מאלכ בדר: מה קורה לכם?

מאלכ בדר: המשבר הזה יעלה לכם פי שלוש עוד שנה מישהו בסוף יצטרך לטפל ברשויות.

מאלכ בדר: לא תוכלו להפקיר את הרשויות, זה שאתם מסתכלים בהנאה ובקור רוח על הקריסה מה יוצא לכם מזה?

מאלכ בדר: תשלמו כפול בעוד חודשיים.

איוב קרא: מלבד המענק הזה של 40 המיליון, מה יש עוד?

איוב קרא: חשוב שידעו על מה הולכים לדבר לקראת הישיבה.

מאלכ בדר: יש את הסכום שנקבע לעדכון תוכניות ההבראה, יש כספים שמגיעים לרשויות מהתוכניות המקוריות שהם עוד לא קבלו וזה היה הסיכום עם יוסי בכר, שלוקחים את ה- 47 מיליון פלוס הכסף שמגיע מהתוכניות המקוריות, מערבבים אותם ביחד יוצרים קופה חדשה וקובעים תזרים מזומנים להעברה שיאפשר לרשויות לתפקד, זה היה המינוח שאני משתמש בו לאורך כל הדרך.

מאלכ בדר: גם בתקשורת וגם בעיתונים זה נאמר, כסף שיאפשר לרשויות לתפקד.

איוב קרא: על כמה מדובר?

מאלכ בדר: מחר בישיבה אני אציג את הנתונים על מצגת, יחד עם הצרכים המיידיים של כל רשות ורשות.

מאלכ בדר: אין מנוס מלבדוק מה כל רשות צריכה בנפרד, מה חורפיש צריכה היום כדי שאני אוכל לתפקד, אני לא רוצה פארקים בישוב ולא לוקסוס אלא לפנות אשפה לשלם משכורות ולשלוח את הילדים לבית הספר, זה כל מה שאני דורש.

זכי עמר: באיזה טווח זמן זה, זה אקמול או שזה גם לתוכנית עתידית?

מאלכ בדר: זה מיידי.

איוב קרא: מאחר ואני רואה שיש פער עצום ביכם והניסיון לפתור את הבעיה לא קיים אלא מדברים בניירת ומספרים בלי רגש ובלי חשיבה לאן מוביל המאבק הזה.

איוב קרא: אני מציע לכם שעד מחר, ברוח הדברים של יושב ראש הפורום תמצאו פתרונות, אם לא, המאבק ילך להסלמה ולמצב שאין בו חזרה ובסופו של דבר מישהו יצטרך לתת את הדין על כך.

איוב קרא: לא יתכן שכסף מונח מהאוצר במשרד הפנים ומשרד הפנים לא מחלק אותו כי כך נקבע ולא כך נקבע ובינתיים אנשים לא מקבלים את המשכורות שלהם.

איוב קרא: אותו אדם שלא מקבל את המשכורת שלו לא מבין בקריטריונים אז תמצאו דרך שזה ייחשב.

איוב קרא: אנחנו לא מחפשים כסף במקום, הכסף הזה יהיה על חשבון משהו אחר אבל צריך למצוא פתרון האנשים ברחובות הם לא עובדים והם צריכים להתפרנס והכול כתוצאה מהדברים האלה.

איוב קרא: אני מציע לכם שעד מחר תמצאו פתרון למצוקה אחרת מישהו יכה על חטא שהא לא גמר את זה.

איוב קרא: בסופו של דבר המאבק הזה הולך להסלמה , אני שומע את הקולות ואני יודע שאנשים לא יחזרו הביתה בלי פתרון.

מאלכ בדר: כי יש תחושה של השפלה ותסכול.

איוב קרא: תודה לכולם הישיבה נעולה.